b'\n_START_ARTICLE_\nAlgo K\xc3\xa4rp\n_START_PARAGRAPH_\nAlgo K\xc3\xa4rp (s. 13. huhtikuuta 1985 Viljandi) on virolainen uransa lopettanut maastohiiht\xc3\xa4j\xc3\xa4, joka edusti Skiclub Viljandi -seuraa. _NEWLINE_Liberecin MM-kilpailuissa 2009 K\xc3\xa4rp sijoittui 15 kilometrin perinteisen hiihtotavan kilpailussa 57:nneksi. Vancouverin olympialaisissa 2010 K\xc3\xa4rp sijoittui 50 kilometrin perinteisen hiihtotavan yhteisl\xc3\xa4ht\xc3\xb6kilpailussa 41:nneksi ja viestijoukkueen mukana 14:nneksi. Oslon MM-kilpailuissa 2011 h\xc3\xa4n sijoittui samalla matkalla 23:nneksi ja Viron viestijoukkueen mukana kymmenenneksi. Val di Fiemmen MM-kilpailuissa 2013 K\xc3\xa4rp sijoittui 50 kilometrin perinteisen hiihtotavan yhteisl\xc3\xa4ht\xc3\xb6kilpailussa 47:nneksi. Sot\xc5\xa1in olympialaisissa 2014 K\xc3\xa4rp sijoittui 15 kilometrin perinteisen hiihtotavan kilpailussa 42:nneksi ja viestijoukkueen mukana kymmenenneksi._NEWLINE_Maastohiihdon maailmancupissa K\xc3\xa4rp kilpaili ensimm\xc3\xa4isen kerran Otep\xc3\xa4\xc3\xa4ss\xc3\xa4 tammikuussa 2006. Ensimm\xc3\xa4iset maailmancupin pisteens\xc3\xa4 h\xc3\xa4n saavutti tammikuussa 2010 oltuaan Otep\xc3\xa4\xc3\xa4n 15 kilometrin perinteisen hiihtotavan kilpailussa 29:s. Parhaimmillaan h\xc3\xa4n on sijoittunut henkil\xc3\xb6kohtaisissa kilpailuissa 16:nneksi Oslon 50 kilometrin perinteisen hiihtotavan yhteisl\xc3\xa4ht\xc3\xb6kilpailussa maaliskuussa 2014. K\xc3\xa4rp my\xc3\xb6nsi 4. maaliskuuta 2019 k\xc3\xa4ytt\xc3\xa4neens\xc3\xa4 veridopingia muun muassa Lahden MM-kisoissa 2017 ja Pyeongchangin olympialaisissa 2018._NEWLINE_K\xc3\xa4rp lopetti uransa maastohiiht\xc3\xa4j\xc3\xa4n\xc3\xa4 helmikuussa 2019.'